Na temelju članaka 58. i 118. Zakona o odgoju i obrazovanju u osnovnoj i srednjoj školi(Narodne novine broj 87/08., 86/09., 92/10., 105/10. –ispr. 90/11, 16/12., 5/12., 86/12., 126/12. – pročišćeni tekst, 94/13., 152/14., 7/17., 68/18., 98/19. i 64/20.) i članaka 24. i 174. Statuta OŠ „Stjepan Radić“, te članka 18. Etičkog kodeksa neposrednih nositelja odgojno-obrazovne djelatnosti OŠ „Stjepan Radić“, od 30. lipnja 2021. godine, Školski odbor na sjednici održanoj 30. lipnja 2021. godine donio je

**POSLOVNIK**

 **O RADU ETIČKOG POVJERENSTVA**

 **OSNOVNE ŠKOLE „STJEPAN RADIĆ“**

**1. Uvodne odredbe**

**Članak 1.**

Ovim Poslovnikom uređuje se način rada i pravila djelovanja Etičkog povjerenstva (u daljnjem tekstu: Povjerenstvo) Osnovne škole „Stjepan Radić“ iz Božjakovine, Domaćinska 1 (u daljnjem tekstu: Škole) te druga pitanja važna za obavljanje poslova iz djelokruga rada Povjerenstva koja su uređena Etičkim kodeksom neposrednih nositelja odgojno-obrazovne djelatnosti OŠ „Stjepan Radić“ od 30. lipnja 2021. godine (u danjem tekstu: Etički kodeks).

Izrazi u ovom Etičkom kodeksu navedeni u muškom rodu neutralni su i odnose se na sve osobe, muškog i ženskog spola.

**Članak 2.**

U okviru svojih nadležnosti Povjerenstvo obavlja sljedeće poslove:

* prati i potiče provedbu Etičkog kodeksa
* provodi postupke utvrđivanja povrede Etičkog kodeksa (čl. 22)
* donosi zaključak o prihvatljivosti ili neprihvatljivosti povrede u razmatranom slučaju, te ih dostavlja ravnatelju

**Članak 3.**

Povjerenstvo djeluje neovisno i samostalno u obavljanju poslova iz svojeg djelokruga i u postupku utvrđivanja povreda Etičkog kodeksa.

Povjerenstvo može u obavljanju poslova iz svojeg djelokruga zatražiti stručnu pomoć stručnih osoba Škole i/ili relevantnih institucija.

**Članak 4.**

Svaki radnik i učenik Škole dužan je surađivati s Povjerenstvom i odazvati se njegovom pozivu te mu priopćiti sve informacije važne za utvrđivanje činjeničnog stanja.

**Članak 5.**

U postupku utvrđivanja povreda Etičkog kodeksa, Povjerenstvo je dužno poštivati načelo tajnosti i štititi dostojanstvo svih osoba u postupku.

**2. Sastav Povjerenstva**

**Članak 6.**

Članove povjerenstva imenuje ravnatelj uz suglasnost Učiteljskog vijeća (čl. 19. Etičkog kodeksa) na razdoblje od 5 godina.

Etičko povjerenstvo ima tri člana, od kojih je jedan predsjednik. Predsjednika biraju članovi povjerenstva između sebe.

**Članak 7.**

Mandat Predsjednika odnosno članova Povjerenstva prestaje istekom mandata od pet godine, a prije isteka mandata u sljedećim slučajevima:

* prestankom radnog odnosa
* ostavkom
* opozivom od strane Ravnatelja, a na prijedlog Učiteljskog vijeća
* utvrđenjem da je član Povjerenstva povrijedio Etički kodeks.

 Ukoliko se pokrene postupak utvrđivanja povrede Etičkog kodeksa počinjene od strane člana Povjerenstva, prekida mu se mandat te se do okončanja postupka imenuje druga osoba kao član Povjerenstva.

U slučaju iz stavka 3. ovog članka, ravnatelj, uz suglasnost Učiteljskog vijeća, imenuje zamjenika člana Povjerenstva. Utvrdi li se da je član Povjerenstva, protiv kojeg je pokrenut postupak, učinio povredu Kodeksa, zamjenik postaje punopravni član Povjerenstva.

Ukoliko se u postupku utvrdi da članovi Povjerenstva nisu povrijedili etički kodeks, njihovo se članstvo automatski nastavlja.

**3. Rad Povjerenstva**

**Članak 8.**

Povjerenstvo svoj posao obavlja na sjednicama, a Predsjednik Povjerenstva saziva i vodi sjednice.

Sjednice Povjerenstva su zatvorene za javnost.

O sadržaju sjednica vodi se zapisnik.

Zapisnik o radu na sjednici Povjerenstva sadrži: dan, mjesto i vrijeme održavanja sjednice, imena nazočnih članova Povjerenstva, imena stranaka u postupku i ostalih pozvanih i nazočnih na sjednici, iskaze osoba koje su sudjelovale u postupku te donosi zaključak.

Zapisnik vodi član Povjerenstva kojeg odredi Predsjednik povjerenstva.

Zapisnik popisuju svi članovi povjerenstva te se nakon toga predaje u tajništvo.

**Članak 9.**

Povjerenstvo može pravovaljano odlučivati kada su sjednici nazočni svi članovi povjerenstva.

 **4. Način rada Povjerenstva na praćenju provedbe Etičkog kodeksa**

**Članak 10.**

U postupcima praćenja provedbe načela Etičkog kodeksa, Povjerenstvo djeluje kao savjetodavno tijelo sa svrhom promicanja etičkog ponašanja i vrijednosti.

**5. Način rada Povjerenstva u postupcima utvrđivanja povrede Etičkog kodeksa**

**Članak 11.**

U postupcima povrede Etičkog kodeksa, Povjerenstvo djeluje autonomno i ovlašteno je tumačiti odredbe Etičkog kodeksa i primjenjivati ih prema vlastitoj savjesti.

**Članak 12.**

Etičko povjerenstvo može pokrenuti postupak na vlastitu inicijativu ili na temelju prijedloga drugih osoba (sukladno članku 22. Etičkog kodeksa) koje smatraju da su povrijeđene odredbe Etičkog kodeksa Škole.

Anonimni prijedlozi za pokretanje postupka neće se razmatrati.

**Članak 13.**

Povjerenstvo će odmah, a najkasnije u roku od 15 dana od primitka prijave započeti s postupkom utvrđivanja povrede Etičkog kodeksa.

Povjerenstvo na sjednici detaljno razmatra sve okolnosti slučaja i prikuplja sve potrebne podatke bitne za donošenje zaključka o povredi Etičkog kodeksa. U tom smislu, Povjerenstvo može obaviti razgovor sa strankama i svjedocima, vršiti uvid u isprave, provoditi dokaze koje predlože stranke ili za koje samo nađe da su bitni te razmatrati mišljenja stručnih osoba i institucija, kada je to potrebno.

**6. Zaključak o povredi Etičkog kodeksa i izvješće o postupku**

**Članak 14.**

Po okončanju postupka, Povjerenstvo donosi zaključak kojim se:

* odbija prijava kao neosnovana ili
* utvrđuje postojanje povrede Etičkog kodeksa.

Zaključak potpisuju svi članovi Etičkog povjerenstva, a isti se dostavlja strankama u postupku i ravnatelju Škole, odnosno Školskom odboru ukoliko je Ravnatelj stranka u postupku.

Ukoliko u povredi Etičkog kodeksa ima elemenata odgovornosti za povrede obveza iz radnog odnosa, Ravnatelj će pokrenuti postupak sukladno odredbama Pravilniku o radu Škole.

Zaključci Etičkog povjerenstva su konačni i nema pravo žalbe na njih.

**Članak 15.**

Nakon zaprimanja Zaključka povjerenstva, Ravnatelj ili Školski odbor daju preporuku, prijedlog, primjedbu ili upozorenje o daljnjem poštivanju odredaba Etičkog kodeksa o čemu obavještavaju stranke u postupku i Etičko povjerenstvo.

**8. Završne odredbe**

**Članak 16.**

Ovaj Poslovnik stupa na snagu osmog dana od dana objave na oglasnoj ploči Škole.

  **PREDSJEDNIK**

 **ŠKOLSKOG ODBORA**

 **\_\_\_\_\_\_\_\_\_\_\_\_\_\_\_\_\_\_\_\_\_**

 **Robert Samardžić**

 **RAVNATELJ**

 **\_\_\_\_\_\_\_\_\_\_\_\_\_\_\_\_\_\_\_**

 **Jure Mišković, prof.**

Poslovnik o radu etičkog povjerenstva od 30. lipnja 2021. (KLASA: 003-05/21-01/04, URBROJ: 238/07-36-21-01) objavljen je na oglasnoj ploči škole 1. srpnja 2021.

KLASA: 003-05/21-01/04

URBROJ: 238/07-36-21-01

Božjakovina, 30. lipnja 2021.